(vovworld)-ວິວັດການເຊື່ອມໂຍງເຂົ້າກັບສາກົນຂອງຫວຽດນາມ ພວມກ້າວເຂົ້າສູ່ໄລຍະໃຫມ່, ເລິກເຊິ່ງ ແລະກວ້າງຂວາງກວ່າ ດ້ວຍບັນດາຄຳໝັ້ນສັນຍາເປີດປະຕູຕະຫລາດເມື່ອເຂົ້າຮ່ວມບັນດາລະບອບເສດຖະກິດສາກົນ. ຍົກສູງກຳລັງຄວາມສາມາດແກ້ງແຍ້ງຂອງພື້ນຖານເສດຖະກິດ, ໃນນັ້ນ ມີກຳລັງຄວາມສາມາດແກ້ງແຍ້ງຂອງບັນດາວິສາຫະກິດຫວຽດນາມ ເພື່ອຍາດແຍ່ງບັນດາກາລະໂອກາດຂອງວິວັດການເຊື່ອມໂຍງນຳມາໃຫ້ ນັ້ນແມ່ນຄວາມຕ້ອງການທີ່ຈຳເປັນ.
ປີ 2015, ຜູ້ຊ່ຽວຊານຫລາຍທ່ານຄາດຄະເນວ່າ ເສດຖະກິດຫວຽດນາມ ຈະມີບາດກ້າວຫັນປ່ຽນສຳຄັນຕາມທິດໄວກວ່າ ແລະ ກາຍເປັນສະຖານທີ່ດຶງດູດນັກລົງທຶນ. ໃນວິວັດການເຊື່ອມໂຍງເຂົ້າກັບເສດຖະກິດສາກົນ, ຄຽງຄູ່ບັນດາກາລະໂອກາດຂອງວິວັດການເຊື່ອມໂຍງ, ປະຊາຄົມວິສາຫະກິດພາຍໃນປະເທດ, ໃນນັ້ນ ສ່ວນຫລາຍແມ່ນບັນດາວິສາຫະກິດຂະຫນາດກາງ ແລະ ນ້ອຍ ໄດ້ ແລະ ພວມມີບັນດາບາດກ້າວກະກຽມເພື່ອຍົກສູງກຳລັງຄວາມສາມາດແກ້ງແຍ້ງ. ພ້ອມກັນນັ້ນ, ລັດຖະບານກໍໄດ້ວາງອອກບັນດາມາດຕະການຫນູນຊ່ວຍວິສາຫະກິດພາຍໃນປະເທດ ເພື່ອໃຫ້ເສດຖະກິດຫວຽດນາມ ສາມາດກ້າວຂຶ້ນຈາກກຳລັງແຮງພາຍໃນ, ບັນລຸລະດັບເຕີບໂຕໝັ້ນຄົງໃນອະນາຄົດ.
ຍົກສູງກຳລັງຄວາມສາມາດແກ້ງແຍ້ງຂອງວິສາຫະກິດ
ວິສາຫະກິດສວມບົດບາດຫລັກແຫລ່ງສຳລັບການພັດທະນາຂອງແຕ່ລະປະເທດ. ວິສາຫະກິດຕັດສິນຊີ້ຂາດ ຕໍ່ການທີ່ປະເທດນັ້ນເຂັ້ມແຂງຫລືອ່ອນດ້ອຍ, ຮັ່ງມີຫລືບໍ່ຮັ່ງມີ ແລະ ວິສາຫະກິດສາມາດນຳປະເທດນັ້ນຈະເລີນເຕີບໂຕໃນອະນາຄົດ. ແຕ່ວິສາຫະກິດ ເຄື່ອນໄຫວໄດ້ຫລືບໍ່ ພັດແມ່ນອີງໃສ່ກຳລັງຄວາມສາມາດບໍລິຫານຂອງກົງຈັກລັດ. ໃນໄລຍະຜ່ານມາ, ລັດຖະບານ ໄດ້ປະກາດໃຊ້ບັນດາມາດຕະການ ແລະ ຂໍ້ຕົກລົງຢ່າງລຽນຕິດ, ເພື່ອຍູ້ວິວັດການສ້າງໂຄງປະກອບເສດຖະກິດຄືນໃຫມ່ໂດຍໄວ, ສຸມໃສ່ປັບປຸງສະພາບແວດລ້ອມແຫ່ງການດຳເນີນທຸລະກິດ, ຍູ້ແຮງການປະຕິຮູບ, ຫນູນຊ່ວຍວິສາຫະກິດພັດທະນາ, ພິເສດ ແມ່ນວິສາຫະກິດ ຂະຫນາດກາງ ແລະ ນ້ອຍ. ການກະທຳນີ້ ໄດ້ຮັບການສະຫນັບສະຫນູນຢ່າງຕັ້ງຫນ້າຈາກປະຊາຄົມວິສາຫະກິດ. ທ່ານ ຫວູຕຽນລົກ, ປະທານຫ້ອງການການຄ້າ ແລະ ອຸດສາຫະກຳ ຫວຽດນາມ ຖືວ່າ:
“ດ້ວຍບັນດາຂໍ້ຕົກລົງສຳຄັນທີ່ໄດ້ວາງອອກ, ໃນນັ້ນ ມີເລື່ອງຍື່ນສະເຫນີຕໍ່ສະພາແຫ່ງຊາດຮັບຮອງເອົາກົດໝາຍວ່າດ້ວຍວິສາຫະກິດ ແລະ ກົດໝາຍວ່າດ້ວຍການລົງທຶນໃຫມ່ ສະບັບໃຫມ່, ລັດຖະບານໄດ້ກຳນົດຢ່າງຖືກຕ້ອງ ແລະ ຖືກກັບຈີນຕະນາການ ແລະ ວິທີເພື່ອຍົກສູງກຳລັງຄວາມສາມາດແກ້ງແຍ້ງຂອງຫວຽດນາມ ໃນໄລຍະຈະມາເຖິງ ແມ່ນຍູ້ແຮງການຫັນເປັນຫຸ້ນສ່ວນ, ຖອນທຶນຂອງລັດອອກຈາກຫລາຍຂົງເຂດດຳເນີນທຸລະກິດ ແລະ ມີບາດກ້າວບຸກທະລຸໃນການປັບປຸງຄຸນນະພາບການບໍລິຫານ ແລະ ລະບຽບການບໍລິຫານຂອງບັນດາອົງການມີສິດອຳນາດ.”
ສິ່ງທີ່ເປັນຫນ້າສົນໃຈ ນັ້ນແມ່ນໃນກົດໝາຍວ່າດ້ວຍວິສາຫະກິດ ແລະ ກົດໝາຍວ່າດ້ວຍການລົງທຶນ ສະບັບປັບປຸງ, ບັນດາລະບຽບການດຳເນີນທຸລະກິດ ໄດ້ເປັນເອກະພາບກວ່າ, ບໍ່ມີການຈຳແນກຫລາຍລະຫວ່າງບັນດານັກລົງທຶນພາຍໃນປະເທດ ແລະ ຕ່າງປະເທດ. ກົດໝາຍ ແລະ ບັນດາຄຳສັ່ງ, ດຳລັດ ໄດ້ຫັນສິດຂອງວິສາຫະກິດເປັນລະອຽດມີຄວາມເສລີໃນການເລືອກເຟັ້ນເນື້ອໃນກໍຄືຮູບການຜະລິດດຳເນີນທຸລະກິດ . ນີ້ແມ່ນການປັບປຸງຢ່າງຕັ້ງຫນ້າ ຊື່ງຕາມການຕີລາຄາຂອງ ດຣ ເລດັງຢວັນ, ຜູ້ຊ່ຽວຊານເສດຖະກິດ ຈະສ້າງທ່າພັດທະນາຢ່າງແຮງກວ່າໃຫ້ແກ່ວິສາຫະກິດ ຫວຽດນາມ.
“ກົດໝາຍວ່າດ້ວຍວິສາຫະກິດປັບປຸງເພີ່ມເຕີມ, ໃນນັ້ນ ຍົກເລີກການຈົດທະບຽນບັນດາຂະແຫນງອາຊີບດຳເນີນທຸລະກິດ. ທີສອງ ສະຫງວນໃຫ້ແກ່ວິສາຫະກິດມີສິດຕັດສິນກາປະທັບຂອງຕົນ. ນີ້ແມ່ນທ່າໄດ້ປຽບສຳຄັນທີ່ສຸດ.”
ຄຽງຄູ່ກັບການປະຕິຮູບລະບຽບການບໍລິຫານ, ບັນດາວິສາຫະກິດຍັງໄດ້ຮັບການຫນູນຊ່ວຍກ່ຽວກັບທຶນກູ້ຢືມ, ຫນູນຊ່ວຍຍົກສູງກຳລັງຄວາມສາມາດບໍລິຫານ ຕອບສະຫນອງຄວາມຕ້ອງການເຊື່ອມໂຍງເຂົ້າກັບສາກົນ. ທ່ານນາງ ບູ່ຍທູຖູຍ, ຮອງຫົວຫນ້າກົມພັດທະນາວິສາຫະກິດ, ສັງກັດກະຊວງແຜນການ ແລະ ການລົງທຶນ ຫວຽດນາມ ຢືນຢັນວ່າ:
“ພວກຂ້າພະເຈົ້າໄດ້ສ້າງບັນດາລາຍການຫນູນຊ່ວຍສົມທົບກັບບັນດາຫົວຫນ່ວຍ, ກະຊວງ, ຂະແຫນງການອື່ນ ເພື່ອຫນູນຊ່ວຍບັນດາກຸ່ມວິສາຫະກິດກ່ຽວກັບການກູ້ຢືມທຶນ ຜ່ານລະບົບທະນາຄານ. ນອກນັ້ນ, ກະຊວງແຜນການ ແລະ ການລົງທຶນ ກໍພວມພິຈາລະນາກັບ World Bank ໂຄງການຫນູນຊ່ວຍຍົກສູງກຳລັງຄວາມສາມາດຂອງວິສາຫະກິດຂະຫນາດກາງ ແລະ ນ້ອຍ. ພວກຂ້າພະເຈົ້າກໍມີບັນດານະໂຍບາຍເພື່ອໃຫ້ວິສາຫະກິດພາຍໃນປະເທດ ຍົກສູງກຳລັງຄວາມສາມາດແກ້ງແຍ້ງ.”
ກ້າວຂຶ້ນຈາກກຳລັງພາຍໃນ
ປີ 2015 ແມ່ນປີທີ່ມີຫລາຍຄຳໝັ້ນສັນຍາເຊື່ອມໂຍງເຂົ້າກັບສາກົນຂອງຫວຽດນາມ ໄດ້ຮັບການຜັນຂະຫຍາຍຢ່າງແຮງຄື: ເຂົ້າຮ່ວມບັນດາສັນຍາການຄ້າເສລີສອງຝ່າຍກັບຫລາຍປະເທດ. ນີ້ທັງແມ່ນກາລະໂອກາດ ທັງແມ່ນສິ່ງທ້າທາຍສຳລັບວິສາຫະກິດ. ເພື່ອຍາດແຍ່ງກາລະໂອກາດໂດຍບັນດາກົນໄກຮ່ວມມືນີ້ນຳມາໃຫ້, ບັນດາວິສາຫະກິດ ໄດ້ມີບາດກ້າວກະກຽມຫລາຍຢ່າງ ເພື່ອຮັບມືກັບບັນດາຂໍ້ມາດຕາໝັ້ນໝາຍໃນການເຊື່ອມໂຍງເຂົ້າກັບສາກົນ. ທ່ານ ເລຕຽນເຈື່ອງ, ຮອງຜູ້ອຳນວຍການໃຫຍ່ ກຸ່ມບໍລິສັດຕ່ຳແຜ່ນຕັດຫຍິບ ຫວຽດນາມ ໃຫ້ຮູ້ວ່າ:
“ໃນຫລາຍປີຜ່ານມາ, ດ້ວຍການເຊື່ອມໂຍງເຂົ້າກັບສາກົນຂອງທັງປະເທດ, ວິວັດການກະກຽມຂອງຂະແຫນງຕ່ຳແຜ່ນຕັດຫຍິບພວມໄປຖືກທິດ. ນັ້ນແມ່ນ ສຸມໃສ່ປັບປຸງມູນຄ່າເພີ່ມພາຍໃນປະເທດ, ເພີ່ມລະດັບເປັນເຈົ້າການໃນທຸກຂອດ, ພິເສດແມ່ນການອອກແບບ ແລະ ກະກຽມວັດຖຸດິບ. ວິວັດການນີ້ດຳເນີນໄປໃນໄລຍະສີບປີ, ນັບແຕ່ເມື່ອລັດຖະບານ ກະກຽມເຈລະຈາສັນຍາການຄ້າສອງຝ່າຍກັບ ອາເມລິກາ, ອົງການການຄ້າໂລກ ແລະ ປະຈຸບັນ ແມ່ນສັນຍາຄູ່ຮ່ວມມືເສດຖະກິດຂ້າມປາຊີຟີກ. ຍ້ອນມີການກະກຽມດັ່ງກ່າວໃນຫລາຍປີ ໄດ້ເຮັດໃຫ້ມູນຄ່າເພີ່ມຂອງຂະແຫນງຕ່ຳແຜ່ນຕັດຫຍິບມີການປັບປຸງເທື່ອລະກ້າວ.”
ຄວາມຈິງໃນໄລຍະວິກິດການເສດຖະກິດຜ່ານມາ, ມີພາກສ່ວນວິສາຫະກິດຫນຶ່ງຍັງສືບຕໍ່ຄົງຕົວໄດ້ ຍ້ອນລະບົບບໍລິຫານດີ, ສຸມໃສ່ຂະແຫນງດຳເນີນທຸລະກິດຕົ້ນຕໍ, ເອົາໃຈໃສ່ຫັນຕະຫລາດເປັນຫລາຍຮູບຫລາຍແບບ, ກວດກາຄວາມສ່ຽງເປັນຢ່າງດີ. ນີ້ແມ່ນບັນດາບົດຮຽນດີຂອງພື້ນຖານເສດຖະກິດຫວຽດນາມ. ບັນດາການປະຕິຮູບລະບອບນະໂຍບາຍຢ່າງແຮງຂອງລັດຖະບານ ພ້ອມກັບຄວາມມານະພະຍາຍາມຂອງວິສາຫະກິດເອງ ພວມໝັ້ນໝາຍນຳພື້ນຖານເສດຖະກິດຫວຽດນາມ ຈະມີບາດກ້າວຫັນປ່ຽນໃຫມ່ໃນປີ 2015.